
A "sokszínű" beton

Napjainkban a víz után a beton az emberiség által a második legnagyobb mennyiségben felhasznált anyag a Földön. A „beton” szó hallatán az emberek többségének egy szilárd, szürke építőanyag jut eszébe, amely túl rideg és túl színtelen. Néhány évtized múlva azonban a nanotechnológiának köszönhetően már teljesen más lesz, mint amit ma értünk alatta – az elkészült végeredmény színvonala a kézműves műalkotásokéval vetekszik, a betonfelület nem szükségszerűen unalmas és szürke, a különféle speciális összetételű keverékekkel pedig ma még elképzelhetetlen teljesítményre lesz képes az önthető építőanyag.
A közhiedelemmel ellentétben azonban ma is rendelkezésünkre állnak a mai modern technikának köszönhetően különböző különleges betonkészítési eljárások.
Egyes technológiák alkalmazása még igen költséges, de léteznek megfizethető eljárások is, amelyeket akár otthonunkban is alkalmazhatunk anélkül, hogy magasabb összegeket kellene kifizetnünk rá, az egyetlen befolyásoló tényező a saját fantáziánk és annak határa. Ezáltal otthonunkban is egyedi, esztétikus és különleges felületeket készíttethetünk, amelyekről első ránézésre nem a „beton” szó fog az eszünkbe jutni
Ma már rendelkezésünkre állnak olyan különleges betonok is, amelyeket kertjeinkben, kültéren is alkalmazhatunk. A legkülönlegesebb beltéri speciális betonok közé tartozik a LiTraCon, színes beton, vésett, mosott, polírozott beton, dekorbeton, továbbá az öngyógyuló, hajlékony beton és a téglakő. A kültéren alkalmazható speciális betonok kínálata is széles, alkalmazhatunk LiTraCont, színes betont, dekorbetont, téglakövet és fa utánzatú kerti betonelemeket is.
Tehát ma már egy betonfelület nem szükségszerűen unalmas és szürke, amely állítást be is bizonyítom esettanulmányommal.



